Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 4 Pv 997/13/1102	Bratislava II, 2.5.2014
EEČ : 2-9-145-2014

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
dňa 15.12.2013 v čase o 01.38 hod v Bratislave na Tomášikovej ulici prechovával plastové vrecko s tlakovým uzáverom obsahujúce sušený rastlinný materiál, o ktorom bolo analýzou na Kriminalistickom a expertíznom ústave  PZ XXXXX zistené,  že ide o konope s hmotnosťou 757 mg obsahujúce účinnú látku tetrahydrokanabinol v množstve väčšom ako 20 mg,  čo zodpovedá  minimálne dvom obvykle  jednorazovým dávkam drogy a  podľa zákona č. 139/1998 Z.z. o omamných,  psychotropných látkach a prípravkoch sú rastliny rodu Cannabis ( konope ) zaradené  do I. skupiny omamných látok a tetrahydrokanabinol ( THC ) je zaradený do I. skupiny psychotropných látok

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením policajta Obvodného oddelenia PZ Ružinov - východ Odboru poriadkovej polície Okresného riaditeľstva PZ Bratislava II bolo dňa 15.12.2013 pod ČVS: OXXXXX podľa § 199 ods. 1 Trestného poriadku začaté trestné stíhanie pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi  podľa  § 171 ods. 1 Trestného zákona a následne dňa 21.02.2014 bolo uznesením vydaným podľa  § 206 ods. 1 Trestného poriadku vznesené obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi  podľa § 171 ods. 1 Trestného zákona na tom skutkovom základe ako je uvedené vo výroku tohto uznesenia.

Obvinený XXXXX je dôvodne podozrivý zo spáchania prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi  podľa § 171 ods. 1 Trestného zákona, za ktorý tento zákon v osobitnej časti ukladá trest odňatia slobody, ktorého horná hranica neprevyšuje päť rokov.

Obvinený XXXXX sa pri výsluchu dňa 19.03.2014 k spáchaniu skutku priznal, svoje konanie oľutoval  a zároveň vyjadril súhlas s podmienečným zastavením trestného stíhania. 

    	Spáchanie skutku obvineným je preukázané výpoveďou príslušníka hliadky Policajného zboru XXXXX a svedka XXXXX, ako aj zápisnicou o obmedzení osobnej slobody podozrivej osoby, zápisnicou o vydaní veci, znaleckým posudkom Kriminalistického a expertízneho ústavu PZ Bratislava sp.zn. XXXXX a ostatným na vec sa vzťahujúcim spisovým materiálom. 

     	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor  so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
     a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
     b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a 
     c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
     
Prečinu nedovolenej výroby omamných a psychotropných látok, jedov alebo prekurzorov, ich držania a obchodovania s nimi  podľa § 171 ods. 1 Trestného zákona sa dopustí ten kto neoprávnene prechováva pre vlastnú potrebu omamnú látku, psychotropnú látku, jed alebo prekurzor. Za spáchanie tohto trestného činu sa páchateľ potresce odňatím slobody až na tri roky.

Podľa § 135 ods. 1 Trestného zákona prechovávaním omamnej látky, psychotropnej látky, jedu alebo prekurzora pre vlastnú potrebu sa rozumie mať neoprávnene v držbe po akúkoľvek dobu omamnú látku, psychotropnú látku, jed alebo prekurzor v množstve, ktoré zodpovedá najviac trojnásobku obvykle jednorazovej dávky na použitie, a to pre osobnú spotrebu.
     
Podľa § 10 ods. 1 Trestného zákona je prečin 
 a) trestný čin spáchaný z nedbanlivosti alebo 
 b) úmyselný trestný čin, za ktorý tento zákon v osobitnej časti ustanovuje trest odňatia  slobody s hornou hranicou trestnej sadzby neprevyšujúcou päť rokov.

Na základe hore uvedeného možno konštatovať, že pri predmetnom prečine, kde horná hranica trestnej sadzby neprevyšuje päť rokov, je prípustné podmienečne zastaviť trestné stíhanie.
     
Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
     	
Podľa § 216 ods. 2 Trestného poriadku som obvinenému XXXXX súčasne určila skúšobnú dobu v trvaní 12 mesiacov.
     
Obvinený XXXXX nebol doposiaľ súdne trestaný, nebola mu uložená sankcia za priestupok a v súčasnosti nie je trestne stíhaný pre iný trestný čin. 

V danej veci je zároveň nevyhnutné zohľadniť, že v zmysle § 127 ods.2 Trestného zákona je obvinený XXXXX považovaný za osobu blízku veku mladistvých.

Obvinený sa k trestnému činu priznal, s podmienečným zastavením trestného stíhania súhlasil, jeho vyhlásenie bolo vykonané slobodne, vážne a zrozumiteľne, škodu nespôsobil a tak vzhľadom na vyššie uvedené skutočnosti, osobu obvineného,  s prihliadnutím na jeho doterajší život a na okolnosti prípadu som dospela k záveru, že u obvineného sú splnené podmienky na rozhodnutie o podmienečnom zastavení trestného stíhania a toto rozhodnutie možno považovať za dostačujúce. 
 
Vzhľadom na uvedené skutočnosti som rozhodla tak ako je uvedené vo výroku tohto uznesenia.

Poučenie:
Proti tomuto uzneseniu je  prípustná sťažnosť, ktorú možno podať Okresnej prokuratúre Bratislava II do troch dní od doručenia uznesenia. Sťažnosť má 
odkladný účinok. Skúšobná doba začína plynúť právoplatnosťou uznesenia o podmienečnom zastavení trestného stíhania. Ak bude obvinený v skúšobnej dobe
viesť riadny život a vyhýbať sa protiprávnemu konaniu rozhodnem, že sa osvedčil. Inak rozhodnem, a to prípadne aj počas skúšobnej doby, že sa v trestnom
konaní pokračuje.

JUDr. Katarína Kučerková
prokurátorka